சாகிதா கசுமி

**சாகிதா கசுமி** (*Zahida Kazmi*)  பாக்கித்தான் நாட்டைச் சேர்ந்த ஒரு பெண் ஆவார்.  நாட்டின் முதல் பெண் வாடகைக் கார்  ஓட்டுநர் என்று அறியப்படுகிறார். முதன்மையாக இசுலாமாபாத்து-இராவல்பிண்டி பெருநகரப் பகுதியில் வாகனம் ஓட்டி வரும்  இவர், நாட்டின் வடக்குப் பகுதியில் உள்ள பாலகோட்டு, சித்ரால், திர், அபோட்டாபாத்து மற்றும் சுவாட் மாவட்டம் போன்ற பாறைகளாலான  தொலைதூரப் பகுதிகளுக்கும் வாடிக்கையாளர்களை அழைத்துச் சென்றுள்ளார். நாட்டில் பாலின வேற்றுமைகளை உடைத்ததற்காக இவர் அங்கீகாரத்தைப் பெற்றுள்ளார்.

## ஆரம்பகால வாழ்க்கை.
பெசாவரில் ஒரு பசுத்தூன் குடும்பத்தில் கசுமி பிறந்தார். தனது 13 வயதில் திருமணம் செய்து கொண்டார்.  அதன் பிறகு இவர் பாக்கித்தான் கடற்படையில் தனது கணவரின் வேலை காரணமாக 1972 ஆம் ஆண்டில் அபோட்டாபாத்தில் இருந்து கராச்சிக்கு குடிபெயர்ந்தார். இவரின் கணவர் ஒரு வாடகை வாகனம்  ஓட்டுநராக இருந்தார். மேலும் கசுமிக்கு  வாகனம் ஓட்டவும் கற்றுக்கொடுத்தார். 1971ஆம் ஆண்டு இந்திய-பாக்கித்தான் போரின்போது அவர் போர்க் கைதி ஆனார். சிறிது காலம் கழித்து விடுவிக்கப்பட்டார்.

1981 ஆம் ஆண்டில்  தனது கணவர் இறந்ததைத் தொடர்ந்து, கசுமி முதலில் வீட்டு உதவியாளராகப் பணியாற்றினார், ஒரு துணி தொழிற்சாலையில் வேலை செய்வதற்கு முன்பு, தனது ஆறு குழந்தைகளை (நான்கு மகள்கள் மற்றும் இரண்டு மகன்கள்) ஒற்றைத் தாயாக பராமரித்தார். இருப்பினும், நகரத்தில் சட்டம் ஒழுங்கு நிலைமை மோசமடைந்ததால்  இராவல்பிண்டிக்கு இடம்பெயர வேண்டிய கட்டாயம் ஏற்பட்டது.

## தொழில் வாழ்க்கை
1992 ஆம் ஆண்டில் பெனாசீர் பூட்டோ பன்னாட்டு விமான நிலையத்தில் ஒரு வாகனத்தை வாடகைக்கு எடுத்து வாடிக்கையாளர்களைத் தேடி, பாதுகாப்பு காரணங்களுக்காக தனது காரில் ஒரு துப்பாக்கியை வைத்துக்கொண்டு கசுமி தனது வாழ்க்கையைத் தொடங்கினார். பின்னர் இவர் நகரின் எல்லைக்குள் வாகனம் ஓட்டி ஒரு நாளைக்கு சுமார் ரூ. 200 முதல் 300 வரை சம்பாதித்தார்.

1992 ஆம் ஆண்டில், தனது 33 வயதில், இவர் அரசாங்கத்தின் மஞ்சள் வாடகை வாகனத்  திட்டத்தில் முதலீடு செய்தார், இது மலிவு தவணைகளில் தனது சொந்த வாடகைக் காரை வாங்க அனுமதித்தது.   12 ஆண்டுகள் அனைத்து பாக்கித்தான் மஞ்சள் வாடகை வாகனக்  கூட்டமைப்பின் தலைவராகவும் பணியாற்றினார். பசுதோவில் இவரது சரளமான பேச்சு, தனது வாடிக்கையாளர்களை நாட்டின் வடக்கு பகுதிகளில் உள்ள வடக்கு மற்றும் தெற்கு வச்சீரிசுதான் மாவட்டங்கள் போன்ற கிராமப்புறங்களுக்கு அழைத்துச் செல்ல உதவியது. 1995 ஆம் ஆண்டில் தனது குழந்தைகள் கல்வியை முடித்த பின்னர் மறுமணம் செய்து கொண்டு  தனது வாழ்க்கையைத் தொடர்ந்தார். இரண்டாவது திருமணத்தில் இவருக்கு ஒரு மகள் இருந்தார்.

2015 ஆம் ஆண்டில்,  மூளையில் இரத்தப்போக்கால் இவர் பாதிக்கப்பட்டார். அவரது உயர் இரத்த அழுத்தம் மற்றும் நீரிழிவு நோயுடன் இணைந்து, நீண்ட தூரம் தொடர்ந்து பயணிக்கும் இவரது உடல் திறனை பாதித்தது. அப்போது அவர் ஓட்டி வந்த வாகனம்  இவருக்கு சொந்தமாக இல்லை. மேலும் தனது மருத்துவ செலவுகளை ஈடுகட்ட தனது காரை விற்றார். பின்னர் பள்ளிக் குழந்தைகளை ஏற்றிச் செல்ல முடிவு செய்தார். நன்கொடைகளை சேகரித்து அவருக்கு பள்ளி வாகனம்  வாங்குவதற்காக 2015  ஆம் ஆண்டு செப்டம்பரில் ஒரு முகநூல் பக்கம் உருவாக்கப்பட்டது. நன்கொடை இலக்கு சில மாதங்களுக்குப் பிறகு எட்டப்பட்டது. அதன் பிறகு இவர் மே 2016 ஆம் ஆண்டில்  தனது பள்ளி வாகனத்தைப் பெற்றார். பள்ளிக் குழந்தைகளுக்காக ஓட்டுவதில் மட்டுமே தன்னை மட்டுப்படுத்திக் கொண்டார் 

## அங்கீகாரம்
2011 ஆம் ஆண்டில், பிபிசி நியூசு அவரது வாழ்க்கைக் கதையை ஒரு கட்டுரையில் வெளியிட்டது. இது தேசிய மற்றும் சர்வதேச ஊடகங்களில் அதிக செய்திகளை வெளியிட வழிவகுத்தது.

2014 ஆம் ஆண்டில், உருமேனிய ஆவணப்படத் தயாரிப்பாளர் அன்கா டிமோஃப்டேவின்  மேடம் கசுமி மற்றும் ஓட்டுநர்கள் என்ற ஆவணப்படத்தின் மையக்கருவாக  கசுமி இருந்தார். இது இலண்டனின் எசு. ஓ. ஏ. எசு பல்கலைக்கழகத்தில் காட்சிக்கு வைக்கப்பட்டது.

2015 ஆம் ஆண்டில், நாட்டின் பாலின வேற்றுமைகளை  உடைத்தற்காக கோகோ கோலா பானங்கள் பாக்கித்தான் லிமிடெட்  நிறுவனமும், ஐ.நா. பெண்கள் என்பது பெண்களின் அதிகாரமளிப்பிற்காக செயல்படும் அமைப்பும் இவரை கௌரவித்தன.

## மேற்கோள்கள்

பகுப்பு:வாழும் மக்கள்
பகுப்பு:பாக்கித்தானியப் பெண்கள்
பகுப்பு:பாக்கித்தானியர்கள்
பகுப்பு:ஆசியப் பெண்கள்